Ek het regdeur my hele lewe soekend gebly na iemand wat my meer van dié plek, wat ek as kind gesien het, kon vertel. Ek het almal gemeet teenoor dit wat ek in die hoë plek gesien het. Ek het daarna by die Vloot aangesluit en baie mense van regoor die wêreld ontmoet. Daar was egter niemand wat dié plek geken het nie. Daar was somtyds van die ouer garde wat verstaan het wat ek bedoel, maar hulle het ook nie geweet hoe om daar te kom, of hoe dit werk nie. Na ses jaar het ek die Vloot verlaat en stoksiel alleen in die bos gaan bly, waar ek totaal van God afhanklik was. Indien ek in die proses sou sterf, sou dit ook aanvaarbaar wees, want ek het ten minste ‘n punt probeer bewys. My filosofie was: “Laat God, God wees en gee God ‘n kans.”
Ek het gedroom dat ‘n mens selfonderhoudend kan wees. Alles self kan doen en totaal van God, as bron, afhanklik kan wees. Ek wou self die argitek, bouer, loodgieter, elektrisiën en skrynwerker van my eie huis wees. Ter selfdertyd sou ek vir my gesin sorg deur die werk van my hande en in die proses uitvind wie God is. Ek het gedroom dat my kinders sou kon terugkyk op ons lewe en sê: “Dit is die ware Jakob.” Ek wou lewe sonder pretensies en God ‘n kans gee om God te wees. Ek het geglo dat indien ek dit sou regkry, dit die baie mense wat ons ontmoet, wat nie die antwoorde van die lewe met sy baie fasette ken nie, sou kon help.
Later in my lewe het ek kennis gemaak met die Pinkster Protestante en die Charismatiese bewegings. Hulle het my geleer van die duiwel. Hoe hulle hom beveg en uitdrywe, maar hy keer elke keer terug. Ek wou weet, as daar ‘n duiwel is, waar is hy? Ek is geleer dat hy enige plek kan wees. In ‘n deurhandvatsel, of dat hy die oorsaak is dat die motor gebreek het. Ek is geleer dat alles wat sleg is, is die duiwel se make, maar is dit?
So het ek nag vir nag en dag vir dag, die duiwel beveg. Maar dit het ook nie gehelp om my gesin te versorg en ander mense te help nie. Een nag, het ek die duiwel uitgedaag om my te vermoor, as hy soveel krag het. Dit kon hy ook nie regkry nie. Dit het ten minste bewys dat hy nie oor soveel krag beskik nie. Beslis nie genoeg om my te kon dood nie. Al wat vir my oorgebly het, was om uit te vind, hoekom so baie slegte dinge met my gebeur as die duiwel geen krag het nie.
Ek het probeer om alle onsinnige leringe te vermy. Ek het probeer om my eie lewe te leef, sonder gelowe en tradisies met vooropgestelde idees van wat God sê. Ek het gesê: “Indien God, God is en Hy werklik is, laat Hy met my praat en my Sy reëls leer.”
Dit is wat my laat besluit het dat, indien ek my lewe gaan wy, om uit te vind wat die geheime van die lewe is, en indien ek van God persoonlik wil hoor, ek God persoonlik sal moet leer ken. Ek was gewillig om hard te werk en het dit baie geniet om my eie huis te bou en toe te sien hoe God al die boumateriaal verskaf. Toe ek begin beeldhou, is ek gelei deur ‘n innerlike wete. Dit het gesê: “As jy gaan beeldhou, moet jy die anatomie van die mens gaan bestudeer.” Ek het dit gedoen soos vir my gesê is. Dit was vreemd dat die regte boeke altyd op die regte tyd daar was.
Ons het al die pad Kaapstad toe gery. ‘n Duisend-agt-honderd kilometers, waar ‘n bejaarde dame haar hande in haar skoot gevou het en vir die Here gevra het, hoekom Hy nie meer met my praat nie. Na ‘n rukkie het sy opgekyk en gesê, die Here sê: “Sê vir hom, Ek wil nie met hom praat nie.” Die dame het gesê: “Ek het nog nooit van so iets gehoor nie.” So het ons al die pad terug gery huis toe. Oppad terug, het sy gebel en vir my Job 11:16 gegee. Dit sê basies die volgende: ‘Wanneer die oggendson kom, sal al die probleme verdwyn.’ Ons was baie verward.
Hierdie boek is die resultaat van deur ‘n maand by die Here deur te bring. Ek kon duidelik in die gees sien, hoe dit met my gesin en vriende gaan, dog ek het geen openbaringskennis gedurende die tyd ontvang nie. Hierdie boek het myself geweldig baie gehelp, daar ek altyd gewonder het, wat het gedurende die kruisiging, in die geestelike wêreld gebeur? As jy voel die ‘Passion’-fliek het dit nie vir jou gedoen nie, hierdie boek sal die prentjie vir jou voltooi.
Hierdie boek is geskryf asof dit die draaiboek van ‘n rolprent moes wees. Ek het bloot net die dinge geskryf wat ek in die gees gesien het. Ek het gedink dat dit iets soos ‘The Lord of the Rings’ sou wees. Die grootste probleem was egter dat niemand die boek kon verstaan nie. Dit is die rede waarom ons die eerste drie boeke moes skryf om hierdie boek te verduidelik. Ook die skildery wat u weldra sal sien, is aan my gegee deur hierdie boek en dit sal ook help om die boek te verduidelik.
Kry die boek en lees ook die visioen wat ek gehad het oor die Kruisiging en sien hoe die prentjie hier bo van die ongeredde mens verander in ‘n geredde mens.